2022. aasta aprillis loodud ELi energiaplatvormi toel jätkab komisjon oma pikaajalise koostöö süvendamist kõigi usaldusväärsete partneritega ja nende toetamist, et suurendada gaasi üleilmset tootmist olemasolevatel ja uutel gaasiväljadel ning asendada samal ajal Venemaalt tulevad gaasitarned ning tagada gaasi, eelkõige veeldatud maagaasi jätkuv liikumine Euroopasse. Samuti paneb ta aluse vesinikualastele partnerlustele, et saavutada kava „REPowerEU“ eesmärk importida 2030. aastal 10 miljonit tonni taastuvallikatest toodetud vesinikku. Arutelud rahvusvaheliste partneritega hõlmavad ka sellise gaasi hinda, mida nad tarnivad Euroopasse vastastikku kasulike lepingute osana.

EL jätkab koostööd oma partneritega kooskõlas ühisteatisega „ELi energiaalane välistegevus muutuvas maailmas“. Samuti suurendame koostööd ja solidaarsust Lääne-Balkani riikide ja idapartnerluse riikidega, kes on meie lähimad naabrid. ELi energiaplatvorm on avatud meie energiaühenduse partneritele. Käesoleva aasta alguses sünkroniseeriti Ukraina ja Moldova elektrivõrgud Euroopa mandriosa võrguga. Selle kuu alguses avati Bulgaaria ja Kreeka vahel uus gaasiühendus, mis teenindab ka Põhja-Makedooniat ja Serbiat. Kuna kogu piirkond seisab Venemaa energiasõja tõttu silmitsi keerulise talvega, tuleks selliseid jõupingutusi kiirendada, et lõimida see piirkond veelgi enam meie energialiitu.

Komisjon on tugevdanud sidemeid usaldusväärsete gaasi- ja veeldatud maagaasi tarnijatega. EL on sõlminud lepingud USA, Kanada, Norra, Aserbaidžaani, Egiptuse ja Iisraeliga. EL ja Norra asutasid oktoobris töörühma energiaturgude stabiliseerimiseks. Oktoobris jätkus ELi-Alžeeria energiadialoog. Komisjon jätkab usaldusväärsete partneritega tehtava koostöö koordineerimist ja intensiivistamist.

Kuigi EL suudab sel talvel vastu pidada, peame valmistuma võimalikeks edasisteks häireteks ja looma tugeva aluse järgmist talve silmas pidades. Praegused prognoosid näitavad, et liiga madal hoiustamistase 2023. aasta märtsis võib kaasa tuua ebakindla olukorra 2023.–2024. aasta talvel. Kuigi suurem gaasisääst võimaldab liidul vähendada oma sõltuvust kõrgetest impordihindadest, peaks ta kasutama ka oma turujõudu, et tagada gaas ülemaailmselt konkurentsivõimeliste hindadega.

Tuginedes tänastele meetmetele, esitab komisjon tavapärased seadusandlikud ettepanekud kaalumiseks kaasseadusandjatele, kellel on oluline roll selle tagamisel, et Euroopa saaks pärast praegust kriisi kasu kindlamast, taskukohasemast ja puhtamast energiast. Üks neist ettepanekutest käsitleb elektrituru korralduse reformi.

Praegu on aeg tegutseda nii eelseisvat talve kui ka hilisemat silmas pidades. Täna kavandatud uued energiameetmed on erandlikud ja ajutised. Need võetakse praegusele kriisile reageerimiseks ja pakuvad lahenduse kiireloomuliseks abiks. Kuid nendega luuakse alus struktuursematele meetmetele, mis suurendavad veelgi energialiidu vastupanuvõimet ja tõhusust.

Euroopa saab tugineda oma tugevatele külgedele, kasutades ühtset turgu, et muuta ühisostud reaalsuseks ja hoida turuhindu kontrolli all, sealhulgas piirates erakorralisi hinnatõuse ning kasutades parimal viisil ära olemasolevat taristut, et tagada gaasivoog seal, kus seda kõige rohkem vajatakse.

President von der Leyen esitas riigipeadele ja valitsusjuhtidele saadetud kirjas tegevuskava edasiseks tegevuseks, mis põhineb neljal meetmekogumil: pidurdada imporditava gaasi eest makstavat hinda, seadmata ohtu meie varustuskindlust, teha koostööd liikmesriikidega maagaasituru hindade piiramiseks, piirata gaasihindade mõju elektrihindadele, säilitada ühtsel turul võrdsed tingimused ja kiirendada meie üleminekut energiasõltumatusele. Samuti on vaja kiiresti võtta meetmeid, et suurendada ELi suutlikkust seista vastu võimalikele rünnakutele elutähtsa taristu vastu, ning lisaks sellele energiaga seotud meetmete paketile esitab komisjon ka ettepaneku võtta vastu nõukogu soovitus elutähtsa taristu vastupidavuse suurendamise kohta.

Vaatamata nendele meetmetele on olukord selle talve alguses endiselt äärmiselt keeruline. Euroopa tarbijate ja ettevõtjate jaoks on hinnad ikka veel liiga kõrged ja volatiilsed. Ettearvamatud sündmused, nagu torujuhtmete sabotaažid, võivad meie varustuskindlust veelgi vähendada. Pinged gaasiturgudel püsivad tõenäoliselt ka pärast talve.

Euroopa Liit on tegutsenud ühtselt. Gaasinõudluse vähendamise kava ja määrus ning erakorralised meetmed energiaturul sekkumiseks, nagu komisjon on välja pakkunud, hakkavad sel talvel mõju avaldama. Liit vähendab nüüd oma gaasitarbimist alates Venemaa agressiooni algusest.. Venemaa kütuse järkjärguline kasutuselt kõrvaldamine on kiirenenud – 2022. aasta septembris moodustas see 9 % meie torugaasi tarnetest ja 14 %, kui võtta arvesse veeldatud maagaasi, samas kui Venemaa torugaasi osakaal oli 2021. aastal 41 % ja veeldatud maagaasi arvestamisel 45 %. Tihedam koostöö usaldusväärsete tarnepartneritega on kompenseerinud Venemaa gaasiimpordi järsu vähenemise. Oktoobri keskpaigas olid meie gaasihoidlad täidetud üle 91 % ulatuses. Oleme nüüd paremas olukorras kui mõni kuu tagasi.

Venemaa põhjendamatu sõjaline agressioon Ukraina vastu ja energia kasutamine relvana on põhjustanud enneolematu energiakriisi. Need tegurid on põhjustanud energiahindade järsu tõusu ja seadnud ohtu meie energiavarustuse kindluse. Venemaa otsus lõpetada tarned Nord Stream1 kaudu on viinud selle kriisi uude etappi.

Ühisostu võimaldamiseks, eelkõige gaasihoidlate täitmiseks, paneb komisjon ette järgmised meetmed:

·nõudluse koondamine ELi ja energiaühenduse partnerite tasandil, rühmitades gaasiimpordi vajadused ja otsides selle alusel turul pakkumisi;

·liikmesriikide kohustuslik osalemine ELi nõudluse koondamises vähemalt 15 % ulatuses nende hoidlate täitmise kohustusest;

·vabatahtlik ostusüsteem, mis võimaldab ettevõtetel moodustada Euroopa gaasiostukonsortsiumi. Komisjon on valmis toetama äriühinguid konsortsiumi kavandamisel ja tegema kiiresti otsuse ELi toimimise lepingu artiklite 101 ja 102 kohaldamatuse kohta, kui järgitakse asjakohaseid sisulisi tingimusi.

Ühisostud hõlbustavad võrdsemat juurdepääsu uutele tarnijatele ja rahvusvahelistele turgudele ning annavad Euroopa importijatele rohkem kaalu läbirääkimistel. Venemaa tarneallikad jäetakse platvormis osalemisest välja.

Ühisostud annavad täielikku kasu ainult juhul, kui komisjon ja liikmesriigid tagavad ELi energiaplatvormile kavandatavate ja ostetud gaasitarnete läbipaistvuse kogu liidus, et hinnata, kas varustuskindluse ja energiasolidaarsuse eesmärgid on täidetud. Energiaplatvormi kaudu toimuv tihe koordineerimine liikmesriikidega kolmandate riikidega suheldes tagab liidu kollektiivse kaalu tõhustamise. See hoiab ära olukorra, kus liikmesriigid ja gaasiimportijad pakuvad üksteist üle ja ajavad hinnad üles.

Ühisostude edukuse võtmeteguriks on võimsuse kättesaadavus veeldatud maagaasi terminalides ja torujuhtmetes. See on veelgi olulisem hädaolukorra ajal, mil torujuhtmete ja terminalide ülekoormus põhjustab kitsaskohti gaasiga varustamisel, sealhulgas hoidlate täitmisel. Seepärast sisaldab ettepanek eeskirju terminalide ja torujuhtmete kasutamata pikaajalise võimsuse läbipaistvuse kohta lühiajalise ülekoormuse korral.

Solidaarsus ja gaasivoogude tagamine sinna, kus neid on vaja

EL on tugevdanud oma gaasi- ja elektrisäästu vahendeid. Siiski peame praegu kokkulepitud määrusi täiel määral kasutama, et saavutada nõudluse vähendamise eesmärgid. See aitab meil toime tulla edasiste gaasitarnehäiretega ning vähendab survet rahvusvahelistele gaasiturgudele ja seega ka hindadele. Komisjon jälgib tähelepanelikult nõudluse vähendamise meetmeid, nende jaotuslikku mõju, tagades kõigi majanduse ja ühiskonna osade jõupingutuste ja panuste õigluse, ning on valmis käivitama ELi häireolukorra või isegi vaatama läbi gaasinõudluse vähendamise eesmärgid, kui vabatahtlikud nõudluse vähendamise meetmed osutuvad ebapiisavaks, et tagada talvel piisav gaasiga varustatus.

Selleks et suurendada valmisolekut võimalikeks hädaolukordadeks talveperioodil, teeb komisjon ettepaneku meetmete kohta, mis võimaldavad liikmesriikidel erandkorras vähendada mittehädavajalikku tarbimist, näiteks välisküte, et tagada gaasi tarnimine teiste oluliste sektorite, teenuste ja tööstusharude jaoks. See ei tohiks mingil juhul mõjutada vähekaitstud leibkondade tarbimist.

Solidaarsus on liidu nurgakivi ja sellest oleneb liidu tegevuse tõhusus. Viis aastat pärast varustuskindluse määruses kokkuleppimist on liikmesriigid omavahel allkirjastatud üksnes kuus kahepoolset solidaarsuslepingut 40 võimalikust. See protsess on liiga aeglane. Komisjon teeb ettepaneku suurendada liidu suutlikkust hädaolukorras kiiresti reageerida, kehtestades solidaarsuse vaike-eeskirjad, millega tagatakse, et hädaolukorras olev liikmesriik saab teistelt gaasi õiglase hüvitise eest. Ettepanekut laiendataks ka nii, et see hõlmaks mitte ainult otse või kolmanda riigi kaudu ühendatud liikmesriike, vaid ka liikmesriike, kellel on maagaasi veeldusjaamad, isegi kui riigid ei ole otse ühendatud. Euroopa ühtne gaasiturg ja katkematu gaasikaubandus liidus on kõigi eurooplaste jaoks sel ja järgmisel aastal turvalise talve eeltingimus.

2.Kõrgete energiahindadega tegelemine

Kuigi hulgihinnad on alates 2022. aasta suve kõrgtasemest langenud, on need üha suurema arvu eurooplaste jaoks endiselt jätkusuutmatult kõrged. Üha rohkem kodanikke kannatab energiaostuvõimetuse all või on selle ohus. Kõige rohkem on mõjutatud vähekaitstud tarbijad, kuid nii ettevõtjaid kui ka kodumajapidamisi, sealhulgas keskmise sissetulekuga kodumajapidamisi, koormavad suured gaasi- ja elektriarved üha enam.

See nõuab meetmeid, eelkõige gaasi puhul, võttes arvesse gaasi tähtsust kodumajapidamistele ja tööstusele ning selle mõju elektrihindadele.

Hinnad Euroopa peamisel gaasibörsil Title Transfer Facility (TTF) jõuavad enneolematule tasemele ja on väga kõikuvad. Kuigi see kajastab Loode-Euroopa eriolukorda kohalike puudujääkide ja taristu kitsaskohtade tõttu, mõjutab TTF sageli väljaspool Loode-Euroopat sõlmitud pikaajaliste lepingute ja paljude veeldatud maagaasi tehingute hinnataset. Vajame hinnaindekseid, mis kajastaksid tegelikke turutingimusi.

Seepärast teeb komisjon ettepanku luua veeldatud maagaasi jaoks uus täiendav hinnavõrdlusalus. Veeldatud maagaasil põhinev võrdlusalus oleks veeldatud maagaasi tehingute jaoks täpsem alus, pakkudes õiglasemat ja läbipaistvamat hinnaindeksit. Euroopa Liidu Energeetikasektorit Reguleerivate Asutuste Koostöö Amet (ACER) peaks koguma selle uue võrdlusaluse loomiseks vajalikku teavet 2022. aasta lõpuks ja indeks peaks olema kättesaadav 2023. aasta alguses järgmiseks täitmishooajaks.

Lisaks teeb komisjon praegusele energiakriisile reageerimiseks ettepaneku kehtestada mehhanism hindade piiramiseks Euroopa peamise gaasibörsi TTF kaudu, see mehhanism käivitatakse vajaduse korral. Hinnakorrigeerimismehhanismiga kehtestataks ajutiselt dünaamilised hinnapiirangud börsil TTF tehtavatele tehingutele. See aitab vältida äärmuslikku volatiilsust ja liiga kõrgeid hindu. Komisjon esitas selle võimaluse juba 2022. aasta märtsis. Võttes arvesse energiakriisi enneolematut iseloomu ja tuginedes juba kehtestatud nõudluse vähendamise meetmete raamistikule, on saabunud aeg sellise mehhanismi kehtestamiseks.

Päevasisese volatiilsuse piiramiseks teeb komisjon ettepaneku võtta kasutusele uus ajutine päevasisene hinnapiigi vahemiku mehhanism, et vältida ülemäärast hinnavolatiilsust ja äärmuslikku hinnatõusu energia tuletisinstrumentide turul. Selline mehhanism tagab nendel turgudel usaldusväärsema hinnakujundusmehhanismi, kaitstes ELi energiaettevõtjaid suurte päevasiseste hinnatõusude eest ja aidates neil tagada oma energiavarustuse keskpikas perspektiivis.

Komisjon töötab koos liikmesriikidega välja viisid, kuidas piirata kõrgete gaasihindade mõju elektrihindadele. Elektri tootmiseks kasutatavale gaasile hinnalae kehtestamine on aidanud alandada hindu Hispaanias ja Portugalis. Tuleks kaaluda selle kehtestamist ELi tasandil, kui see võimaldaks mõnda lahendamata küsimust rahuldavalt lahendada. ELi liikmesriikide energiaallikate jaotused, ühendused ja elektrisüsteemid erinevad. Tuleb välja töötada lahendus, mis toimiks kõigi jaoks ning võimaldaks ära hoida gaasi tarbimise suurenemise, lahendada liikmesriikidele avalduva ebavõrdse finantsmõju probleemi ja juhtida vooge väljaspool ELi piire.